Britse pedofiele aangekeer onder wolk van toesmeerdery – praag.co.za — 20 jaar jonk!
Die onthullings oor die oorlede BBC-televisieaanbieder en reeksverkragter Jimmy Savile – 'n hegte vriend van prins Charles wat 'n ridderskaptoekenning van die koningin ontvang het – het die eiland veral geruk.
Die ondersoeke volg nadat 'n Britse kind, Madeleine McCann, volgens Portugese bronne deur 'n Britse pedofielring vermoor is. Daar word vermoed dat hoëlui by die moord betrokke is en dat Savile se geval gebruik is om die verdwyning van die dogtertjie toe te smeer.
Intussen het 114 dossiere ivm met oortreders wat politieke poste in Brittanje beklee, glo weggeraak, wat verder op 'n toesmeerdery dui.
Baroness Butler Sloss het onder 'n wolk van agterdog uitgetree as hoof van die Britse regering se ondersoek wat kyk na die verslae van minstens 20 senior figure wat kinders oor dekades misbruik het.
Butler Sloss, 80, was onder druk omdat haar oorlede broer Sir Michael Havers, as Prokureur-generaal in die 1980's berug geraak het daarvoor dat hy die ondersoeke oor kindermisbruik destyds telkens gekelder het.
Die jongste oortreders sluit dokters, onderwysers en hulpwerkers in. Die operasie het ses maande geduur en mense geteiken wat onwelvoeglikhede aanlyn besigtig, het die Nasionale Misdaadagentskap Woensdag gesê.
Die operasie het ook gelei tot die beveiliging van 400 kinders. Die oortreders sal aangekla word van 'n reeks oortredings, insluitende die besit van onwelvoeglike foto's van kinders en ernstige seksuele aanranding.
Meer as 45 polisie-eenhede uit Engeland, Skotland, Wallis en Noord-Ierland was by die operasie betrokke.
Skrywer praagGepubliseer op 16 Julie 2014 Kategorieë Internasionale nuus, NuusSleutelwoord Baroness Butler Sloss, Brittanje, kinderverkragters, Madeleine McCann, pedofiele, reeksverkragter Jimmy Savile, Sir Michael Havers